b'\n_START_ARTICLE_\nSiimaskorpionit\n_START_SECTION_\nPiirteit\xc3\xa4\n_START_PARAGRAPH_\nSiimaskorpionit ovat ulkon\xc3\xa4\xc3\xb6lt\xc3\xa4\xc3\xa4n hieman oikeita skorpioneja muistuttavia litte\xc3\xa4ruumiisia el\xc3\xa4imi\xc3\xa4, joiden ruumis muodostuu selv\xc3\xa4sti erillisest\xc3\xa4 etu- ja takaruumiista. Koko ruumiin pituus vaihtelee 25 mm yl\xc3\xb6sp\xc3\xa4in Mastigoproctus giganteus -lajin saavuttaessa jopa 85 mm pituuden. Leveytt\xc3\xa4\xc3\xa4n pitemm\xc3\xa4n eturuumiin sivuilla on nelj\xc3\xa4 paria raajoja. Ensimm\xc3\xa4inen raajapari on muuntunut ohuiksi ja huomattavan pitkiksi tunnusteluelimiksi, ja niiss\xc3\xa4 on kuusi jaoketta, joista uloin (eli nilkka) on edelleen jakaantunut yhdeks\xc3\xa4\xc3\xa4n pienemp\xc3\xa4\xc3\xa4n jaokkeeseen. Kolmessa muussa raajaparissa on seitsem\xc3\xa4n jaoketta. Eturuumiin etuosassa sijaitsevat pedipalpit ovat voimakkaat ja niiden k\xc3\xa4rkiosassa on pihtien tapaan toimiva tarttumaelin. Suun vieress\xc3\xa4 sijaitsevat pienet kelikerit, joissa ei ole pihtim\xc3\xa4ist\xc3\xa4 rakennetta. Aivan eturuumiin etuosassa on vierekk\xc3\xa4in kaksi pistesilm\xc3\xa4\xc3\xa4 ja molemmilla sivuilla kolmen pistesilm\xc3\xa4n ryhm\xc3\xa4t. Takaruumiissa on 12 jaoketta, joista kolme takimmaista ovat selv\xc3\xa4sti muita pienempi\xc3\xa4 ja aivan k\xc3\xa4rjess\xc3\xa4 on tuntoelimen\xc3\xa4 toimiva, kauttaaltaan ohuiden sukasten peitt\xc3\xa4m\xc3\xa4 siima._NEWLINE_Hengityselimin\xc3\xa4 toimii kaksi paria lehtikeuhkoja, jotka avautuvat takaruumiin etuosan vatsapuolelle._NEWLINE_Siimaskorpionit voivat uhattuina suihkuttaa takaruumiin k\xc3\xa4rkiosan rauhaisista v\xc3\xa4kev\xc3\xa4\xc3\xa4 etikkahappoa uhkaajaa kohti. Muuten siimaskorpionit eiv\xc3\xa4t ole myrkyllisi\xc3\xa4.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nKaikki siimaskorpionit ovat \xc3\xb6isin saalistavia petoja, jotka viett\xc3\xa4v\xc3\xa4t p\xc3\xa4iv\xc3\xa4t piilotellen koloissa tai karikkeen joukossa. Ne k\xc3\xa4ytt\xc3\xa4v\xc3\xa4t ravinnokseen erilaisia selk\xc3\xa4rangattomia, mutta kookkaimmat lajit my\xc3\xb6s pieni\xc3\xa4 selk\xc3\xa4rankaisia kuten sammakoita. Saaliinsa siimaskorpionit tappavat pit\xc3\xa4m\xc3\xa4ll\xc3\xa4 siit\xc3\xa4 kiinni pedipalppien k\xc3\xa4rkipihdeill\xc3\xa4 ja murskaamalla sen palppien tyvess\xc3\xa4 olevia piikikk\xc3\xa4it\xc3\xa4 kyhmyj\xc3\xa4 vasten._NEWLINE_Parittelu k\xc3\xa4ynnistyy kosiomenoilla, joiden p\xc3\xa4\xc3\xa4tteeksi koiras asettaa tuottamansa spermapaketin useiksi tunneiksi naaraan sukuaukkoa vasten. Paritellut naaras kaivaa erityisen pes\xc3\xa4kammion, munii siell\xc3\xa4 tuottamalleen kalvolle ja kuljettaa tuottamiaan munia mukanaan takaruumiin alapintaan kiinnitettyin\xc3\xa4. Kuoriutuneet poikaset kiinnittyv\xc3\xa4t emonsa selk\xc3\xa4puolelle. Poikaset kasvavat hitaasti ja niiden aikuistuminen kest\xc3\xa4\xc3\xa4 jopa kolme vuotta.'